Komustundvísi hjá Icelandair var 90.0% í nóvember samanborið við 75.7% á sama tíma í fyrra og farþegum til Íslands heldur áfram að fjölga . Þetta kemur fram í flutningatölum fyrir nóvembermánuð sem Icelandair Group birti í Kauphöll í dag . Félagið segir í tilkynningu , að þetta sé besti árangur félagsins í áratug þegar kemur að stundvísi en á þessum tíma , eða frá árinu 2009 , hafi farþegafjöldi Icelandair tvöfaldast og fjöldi véla í flotanum rúmlega þrefaldast . Farþegum Icelandair til Íslands hélt áfram að fjölga í nóvember og voru þeir rúmlega 114 þúsund talsins , sem er 16% aukning á milli ára . Það er í samræmi við áherslu Icelandair á ferðamannamarkaðinn til Íslands að undanförnu . Það sem af er ári hefur Icelandair flutt um 1,7 milljón farþega til Íslands , sem er 25% aukning frá árinu 2018 , að því er Icelandair greinir frá . Farþegum frá Íslandi fjölgaði einnig í nóvember miðað við sama tíma í fyrra , eða um 9% , og hefur fjölgað um 19% það sem af er ári . Tengifarþegum fækkaði í nóvember um 29% en fækkun þeirra er 9% það sem af er ári . Sætanýting í millilandastarfsemi var 78.6% samanborið við 79.8% á sama tíma í fyrra . Heildarfarþegafjöldi Icelandair fyrstu 11 mánuði ársins var rúmlega 4,1 milljón og hefur farþegafjöldinn aukist um 7% á milli ára , að sögn félagsins .